Lieta C‑651/15 P

Verein zur Wahrung von Einsatz und Nutzung von Chromtrioxid und anderen Chrom‑VI‑Verbindungen in der Oberflächentechnik eV (VECCO) u.c.

pret

Eiropas Komisiju

Apelācija – Regula (EK) Nr. 1907/2006 (REACH) – 58. panta 2. punkts – Atļauja – Vielas, kas rada ļoti lielas bažas – Atbrīvojums – Regula, ar ko grozīts Regulas (EK) Nr. 1907/2006 XIV pielikums – Hroma trioksīda iekļaušana to vielu sarakstā, attiecībā uz kurām attiecas licencēšana

Kopsavilkums – Tiesas (sestā palāta) 2017. gada 13. jūlija spriedums

Šajā ziņā no Regulas Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), 1. panta 1. punkta izriet, ka tās mērķis ir nodrošināt augsta līmeņa cilvēku veselības aizsardzību un vides aizsardzību, ieskaitot alternatīvu metožu attīstību vielu bīstamības novērtēšanai, kā arī vielu brīvu apriti iekšējā tirgū, reizē veicinot konkurenci un inovācijas. Šim mērķim ar minēto regulu ir izveidota integrēta ķīmisko vielu kontroles sistēma, kurā ietilpst to reģistrācija, izvērtēšana, kā arī to atļaušana un iespējamie izmantošanas ierobežojumi. REACH regulā īpaša uzmanība ir pievērsta vielām, kuras tiek sauktas par tādām, “kas rada ļoti lielas bažas”. Šīm vielām piemēro šīs regulas VII sadaļā paredzēto licencēšanas sistēmu, kuras mērķis atbilstoši tās 55. pantam ir nodrošināt labu iekšējā tirgus darbību, reizē nodrošinot to, ka pienācīgi kontrolē risku, ko rada vielas, kas rada ļoti lielas bažas, un šīs vielas pakāpeniski aizvieto ar piemērotām alternatīvām vielām vai tehnoloģijām, ja to darīt ir pamatoti no ekonomikas un tehnoloģiju viedokļa. Šīs licencēšanas sistēmas pirmais posms ir vielu, kas rada ļoti lielas bažas, apzināšanas process, pamatojoties uz REACH regulas 57. pantā minētajiem kritērijiem. Otrais posms ir šo vielu iekļaušana to vielu sarakstā, uz ko attiecas licencēšana, kas veido šīs regulas XIV pielikumu, un trešais un pēdējais posms attiecas uz procedūru, kuras rezultātā attiecīgajā gadījumā vielai, kas rada ļoti lielas bažas, tiek piešķirta licence. (skat. 27.–29. punktu)

Lai nodrošinātu saskaņotību starp Regulas Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), VII sadaļā paredzēto licencēšanas sistēmu un pārējiem Savienības normatīvajiem un regulatīvajiem noteikumiem, kas paredzēti cilvēka veselības un vides aizsardzībai no riskiem, kas radušies no ķīmisko vielu lietošanas, šīs regulas 58. panta 2. punktā ir ļauts atbrīvot no licencēšanas pienākuma atsevišķus lietošanas veidus vai lietošanas veidu kategorijas, ja, balstoties uz spēkā esošiem konkrētiem Kopienas tiesību aktiem, kas uzliek obligātu standartu prasības cilvēku veselības un dabas aizsardzības ziņā, risku pareizi kontrolē. No šī noteikuma skaidri izriet, ka atsevišķi vielas, kas rada ļoti lielas bažas, lietošanas veidi vai lietošanas veidu kategorijas var tikt atbrīvotas no licencēšanas pienākuma, ja ir izpildīti divi nosacījumi. Šie nosacījumi, pirmkārt, ir “spēkā esoši konkrēti Kopienas tiesību akti, kas uzliek obligātu standartu prasības cilvēku veselības un dabas aizsardzības ziņā [vielas izmantošanā]” un, otrkārt, ka, ievērojot šo tiesisko regulējumu, risku pareizi kontrolē. No šā noteikuma skaidrā formulējuma arī izriet, ka šie nosacījumi ir kumulatīvi, tādēļ pietiek neievērot tikai vienu no šiem nosacījumiem un atbrīvojums ir jānoraida. (skat. 30. un 31. punktu)